Christian H. Hansen (DF), 2002-03-14:
Jeg vil gerne sige tak for de positive bemærkninger til forslaget, der faktisk har været fra alle i salen her i dag.
Jeg vil gerne starte med at sige til ministeren, at de kurser, som ministeren nævnte der bliver afholdt for politiet, ser jo så ikke ud til virker i praksis, så det kan måske være, at en opstramning på det her område skal indgå i regeringens kommende handlingsplan.
Jeg har tidligere nævnt over for ministeren, at Rigsadvokaten har lavet nogle undersøgelser omkring strafudmålingen, så det kan jo også nemt komme med ind i handlingsplanen.
Der er faktisk mange af de ting, der er nævnt i beslutningsforslaget, som åbenbart også ligger i gamle bekendtgørelser.
Det vil sige, at vi kan få noget hurtigt udarbejdet og forhåbentlig hurtigere, end det ser ud til, at den tidligere regering har været.
Så var der en melding fra hr. Karsten Nonbo fra Venstre gående på problematikken om dyreværnspolitiet.
Der har vi så nævnt i forslaget, at man i politikredsene uddannede nogle mennesker inden for politiet med særligt kendskab til de her dyreværnssager.
Det er så en anden model, vi peger på.
Det kunne være en af de to modeller, men vi må jo dels se i regeringens handlingsplan, hvad man vil gøre på det område, dels kan vi afvente høringen, som kommer til oktober,
Så var der en bemærkning om, at det med den erhvervsmæssige handel med dyr var meget svært, fordi der også foregik handel private imellem, og så var det ligesom tanken, at det var så svært, at der måske ikke rigtig var nogen grund til at gøre noget.
Der ligger også et udkast til en bekendtgørelse klar, som man faktisk kunne have iværksat.
Så må jeg sige tak til Socialdemokratiets ordfører for de positive bemærkninger.
Der var en problematik om dyreværnspolitiet.
Der må jeg gøre de samme bemærkninger til Socialdemokratiet, som jeg lige har gjort til Venstres ordfører.
Så vil jeg også meget gerne have lov til at kvittere Socialdemokratiet for den melding om transport af slagtedyr, nemlig at hvis man ikke så, at der blev gjort noget i EU-regi, ville Socialdemokratiet være villig til at lave nogle nationale regler.
Det vil vi holde Socialdemokratiet
meget fast på.
Jeg er helt sikker på, at hvis der ikke sker noget i EU-regi, er der faktisk et flertal her i Folketinget, som det er sammensat nu, for at lave noget.
Det er vi utrolig glade for i Dansk Folkeparti. Den konservative ordfører er ikke til stede, men var overvejende positiv over for forslaget og ville også afvente at se justitsministerens handlingsplan - det er måske ikke så mærkeligt lige med den justitsminister, vi har - så det ser vi frem til.
SF havde nogle bemærkninger.
Det var ikke alle bemærkningerne, jeg lige helt forstod, det må jeg sige, men SF var overvejende positiv over for forslaget, også positiv over for den del, der omhandler forsøgsdyr.
Der er jo klart, for det er fuldstændig i tråd med det forslag, der ligger senere på dagsordenen.
Det Radikale Venstre var overvejende positiv og ville godt være med til at kigge på elementerne i det.
Der var noget om de rituelle slagtninger, og der var noget om dyreforsøgene, og det er klart, at når handlingsplanen kommer og vi skal skrive en betænkning på det, vi samler her i dag, i Retsudvalget, så er det vigtigste, at der bliver gjort nogle tiltag for dyrene.
Det kunne godt være, at der var nogle af tingene, man gerne ville være med til, men ikke i den udformning, de lå i i dag.
Hr. Ole M. Nielsen fra Kristeligt Folkeparti var positiv over for forslaget.
Der var lidt om bemærkningerne i forhold til tidsproblemerne.
Der tror vi på, at hvis man får handlingsplanen fra regeringen nu og bruger meget af det baggrundsstof, som faktisk lå i skufferne fra den tidligere regering, men som aldrig er blevet brugt, og man får sat noget i værk, ja, så kommer tidsproblematikken måske meget godt til at passe med, at når vi er færdige med udvalgsbehandlingen, når regeringen har haft tid til at arbejde videre med handlingsplanen og vi kommer frem til høringen, kan man i hvert fald begynde at fremsætte de første lovforslag i slutningen af år 2002, sådan at man kan komme i gang med arbejdet.
Jeg vil alt i alt sige tak for en positiv behandling.
Jeg håber virkelig - det vil jeg gerne sige til regeringen - at den handlingsplan, som er blevet omtalt nogle gange i dag, ses i lyset af udvalgsbehandlingen af de her forslag.
Der skal nogle konkrete tiltag på bordet.
Der skal ske noget i år 2002 på det område, ellers må jeg sige til regeringen, at der har været et klart signal om, at der er et flertal uden om regeringen, og så må det flertal uden om regeringen gennemføre de her tiltag.